Molo kàyik wechippù màlà Lazarus itesek,
eꞌnek pe iwechippù màlà Bethany po.
Mary molopai ipachi Martha tawonnan patassek màlà.
Pùsàlà mùkkàlà Mary Jesus pùta kalapaimanàippù kalapa ke molopai itta yaꞌmunakanàippù tùnsek ke.
Mùkkàlà lui Lazarus wechippù eꞌnek pe.
Màlàpàk iwàlichi ton uya Jesus piyak tùmaimu kon yeunokoppù,
“Uyepulu,
mùkkàlà àꞌnùn pe ànkupù eꞌnek pe man,”
tukaik.
Yetasak tùuya yau,
Jesus uya,
“Lazarus eꞌnek pe man,
tùse iwelittok pe iwenukapù pen màlà.
Sàlà wechi màlà Kaatù yapulàtok iwinà pe molopai Kaatù Mumu yapulàtok yai pe,”
teppù.
Jesus pùnùn pe Martha molopai Mary molopai Lazarus tawonnan wechippù màlà.
Walà tùse eꞌnek pe Lazarus wechi yekale yeta tùpo,
molo iikoꞌmamùppù asaꞌlà wei tuꞌma màlà lùppù pata po.
Màlà tùpo Jesus uya tùnenupa ton pàk,
“Utànpaiꞌnokon tuꞌma Judea pona,”
teppù.
Inenupa ton uya ipàk,
“Tiꞌcha,
koꞌmanyakùꞌne kuichi Jew yamùk tàk ke àwànàiꞌche nettai tà,
tùse ken naꞌ uchi màlà motak àutà tukka màlà?”
teppù.
Jesus uya tok maimu yeikuppù,
“Koꞌlàma motapai naꞌ koꞌmanpe tepose akkwa pe tùwessen pen?
Ànùꞌlà kappon usalà weinai yau iwekkawaiꞌma pen màlà masapùla akkwa yau yene tùuya pàk.
Tùse ewalupàttau iichalà yau iwekkawaiꞌmapàtù,
masapùla iweyu pùla iwechi pàk,”
tukaik.
Wate tùpo Jesus uya tok pàk,
“Kùwechiyakon Lazarus weꞌnùnsak man,
tùse utà sàlà miyalà yenpakaik,”
teppù.
Inenupa ton uya tuꞌma,
“Ina yepulu,
iweꞌnùmù yau wakù peiwa iwena màlà,”
teppù.
Jesus uselupappù màlà Lazarus weliꞌchak pàk,
tùse iweꞌnùnsak pàk neken wate ya pe inenupa ton uya yekamappù.
Màlàyau nen uchi Jesus uya tok pàk yekamakapùppù wakù pe,
“Lazarus weliꞌchak man,”
tukaik.
“Utauchinpayaik àpàkànsauꞌnokon molo wessak pùla iwechi pàk,
ailon te kon pa.
Tùse ipyak utànpaiꞌnokon,”
teppù Jesus uya.
Màlàyau Thomas munuik tukaik tesassen uya tùulon kon inenupa ton pàk,
“Utànpaiꞌnokon ipokonpe weliꞌnàtok kon pe,”
teppù.
Tùwelepankasak yau Lazarus wuꞌnattàkassak asakùlàꞌne wei iikoꞌmansak yepoloppù Jesus uya.
Bethany wechippù màlà mei kulu pùla là 2 miles Jerusalem poi.
Molopai tukkan kon Jew yamùk uyàssak wechippù Martha,
Mary tawonnan piyak,
tok yewan ipittàik tok lui weliꞌchak pàk.
Màlàyau Jesus uyàpù yekale yetasak tùuya yau,
Martha utàppù iwakkàsse,
tùse Mary wàꞌnàmàppù pata po.
Màlàyau Martha uya Jesus pàk,
“Uyepulu,
talà ewessak yau ului welittok pan pen!
Tùse tùttuyaik sàlàpe là yàꞌlàlà yekamappo auya tùpàk yau Kaatù uya elepa,”
teppù.
Jesus uya Martha pàk “Àlui weꞌwuluuka tuꞌma màlà,”
teppù.
Martha uya Jesus pàk “Tùttuyaik iweꞌwuluuka tuꞌma tewinan nùppù wei weꞌwuluukantok weyu yattai,”
teppù.
Jesus uya ipàk,
“Iulà mùkkàlà weꞌwuluukantok molopai wemaꞌnàtok.
Ànùꞌlà ailon nùkayaiꞌnùk upàk wemapù màlà tùweliꞌchak lànen tùse.
Molopai ànùꞌlà nemassaiꞌnùk molopai ailon nùkayaiꞌnùk upàk welikù pen màlà.
Ailon mùkayan naꞌ sàlà pàk?”
teppù.
Martha uya Jesus pàk,
“Ewaik,
Uyepulu,
ailon ukayaik àpàk!
Àmàlà Mùkkàlà Christ,
Kaatù Mumu,
wolù yak tùuyàpù woton teppù ipàk lùppù,”
teppù.
Molopai wate tùpo Martha wennappoppù molopai takon Mary kàꞌmappù ya miya molopai yetaleupappù ya,
“Tiꞌcha uyàssak man,
eyekamappopàssan,”
tukaik.
Yetasak tùuya yau Mary weꞌwuluukappù asseꞌne molopai iitàppù ipyak.
Masa Jesus welepankassak pata yak pùla lùppù Martha uya tepoloppù motau iwechippù.
Jew yamùk Mary piyau tapùi tau itewan ipik pe tùwessan uya asseꞌne iweꞌwuluuka molopai iwepakka yensak yau,
tok utàppù yaꞌlà.
Uluwaik pona akalanse iità pe yekamappù tok uya.
Mary welepamùppù Jesus piyak.
Yensak tùuya yau teseꞌmuyok iwenappù itta piyau.
“Uyepulu,
talà ewessak yau ului welittok pan pen,”
teppù ya.
Jesus uya Mary kalawù molopai Jew yamùk nàlà yaꞌlà iyàssak kon kalawù yeneppù,
iipokoitappù ipla takkwalù yau molopai iitaimelunpappù.
“Iꞌnai yailà ken uchi mùwuꞌnattàtantàu?”
teppù ya.
“Itepulu,
àikkà yense,”
teppù tok uya.
Jesus kalawùppù.
Màlàpàk “Masa yenkà tùꞌnùn pe kulu ikupù ya!”
teppù Jew yamùk uya.
Tùse tùulon kon uya “Pùsàlà uya ku enpùn kàyik yenu yakkokappù,
màlà kasa ken naꞌ iwelikù tukaik Lazarus kupùppù ya pen sàlà eppaino?”
teppù.
Jesus usewankonoꞌma tukkappù ipla tewan yau molopai uluwaik motak iitàppù.
Uluwaik wechippù tàk yeuta yau molopai tàk wechippù imlatta po.
“Tàk yamatàk imlatta poi,”
teppù ya.
Tùse Martha iweliꞌchak wàlichi lùppù uya Jesus pàk,
“Itepulu,
ikà pe nen iwenakassak sàlà,
masapùla asakùlàꞌne wei iweliꞌchak ukoꞌmansak màlà!”
teppù.
Jesus uya Martha pàk,
“Àpàk uchi yekama uya pùn,
ailon te auya yau Kaatù yapulàtok yene auya màlà te uya pùn naꞌ?”
teppù.
Màlàyau tok uya tàk yamappù uluwaik poi.
Jesus uya tenu tùlùppù kakàik,
molopai iwàpùlemappù “Ukàipùnù,
tenki ukayaik àpàk,
umaimu yetappù auya pàk,”
teppù.
“Tùttutai tàwàlàlà umaimu yetanài àmàlà,
tùse wate uya sàlà pùsamo upyau satik pe naiꞌnannùk uya ailon te toppe uyeunossak auya pàk,”
teppù Jesus uya.
Molopai watekapù tùpo iwentaimeppù eke pe,
“Lazarus,
epakkakà!”
tukaik.
Màlàyau iweliꞌchak lùppù kàyik wepakkappù uluwaik yapai.
Itemyatù yamùk molopai itta yamùk wontàsak wechippù linen ke.
Molopai itenpata wontàsak kuyalikku ke,
Jesus uya tok pàk,
“Iponkatàk kon uluwaik yau weꞌnà pon yapai molopai tàwà nùtài,”
teppù.
Màlàyau tukkan kon Jew yamùk Mary piyak iyàssak kon uya Jesus uya tùwotokoyi kupù yeneppù molopai ailon teppù tok uya ipàk.
Tùse tùulon kon utàppù Pharisee yamùk piyak,
Jesus uya tùwotokoyi kussak yekamaik tok pàk.
Màlàyau paatele yamùk yennài nan molopai Pharisee yamùk uya Jew yamùk yepulu ton pilipùppù,
molopai tok pàk tok uya “Yàꞌlà kupùꞌnokon sàlà?
Pùsàlà kàyik tukke tensan yekkwa ton pen yentok ipàkàlà woton kon kussan.
Sàlà yamùk kupù ya tùse weꞌnàꞌnokon yau,
tamùꞌnawolon kon uya màlà ailon te ipàk,
molopai nen uchi Roman yamùk uyàpù màlà Kaatù yùwùk kùponalok kon molopai kùpata kon mokkaik!”
teppù.
Tewinan nà tok kùlottawon eke kulu paatele yamùk yennài màlà yattai Caiaphas itesek uya tok pàk,
“Yàꞌlàlà ittu auyaꞌnokon pùla kulu man!
Ittu auyaꞌnokon pùla man wakù peiwa iwechi tewin nà kàyik welikù kappon yamùk ponalok pe yau,
tamùꞌnawolon kon umatta tukaik,”
teppù.
Tiyiwalà wateppù ya pen màlà tùse eke kulu paatele yamùk yennài pe tùwechi màlà yattai yau Jesus welikù Jew yamùk ponalok pe tukaik Kaatù Maimu yenpoikappù ya,
tùse mùkyamlo ponalok pe neken pùla,
tùse mùkyamlo nàlà iwettaꞌnùssak kon Kaatù munkà yamùk ponalok pe,
tok nesse tamùkke tewin tok wettoppe.
Màlà motapai tok wekkupùppù màlà Jesus wànà pàk.
Màlàpàk ayupo Jew yamùk kùlottawàlà Jesus usalàppù pen.
Tùse iitàppù pata wontaik piyawon Ephraim itesek pona,
molopai molo iwechippù tùnenupa ton pokonpe.
Molopai Entakaꞌnàppà pàk Utaꞌlettàtok yattai wenappù mei pùla molopai tukkan kon kappon yamùk utàppù echikili ton pata yamùk poi Jerusalem pona,
Utaꞌlettàntok Weyu wapiya ekolùkaik wekolùkantok yeselu yawàlà.
Màlàyau tok wechippù Jesus yeneiꞌche molopai tok usekamappopàtùppù tiyiwalàꞌnokon Kaatù yùwùk tau echiiꞌma,
“Yàꞌlà tukaik mesenumenkayatàu,
Utaꞌlettàntok yak naꞌ iyàpù pe pùla kulu iwechi màlà?”
tukaik.
Paatele yamùk yennài nan molopai Pharisee yamùk uya “Ànùꞌlà,
Jesus wechi iꞌnailà là ittunài uyàpù màlà ina pàk yekamaik,
ina uya yaꞌchi toppe,”
teppù.